Tere hommikust, head ametikaaslased! Alustame Riigikogu täiskogu I istungjärgu neljanda töönädala neljapäevast istungit. Head ametikaaslased, eilsel politseioperatsioonil rünnati politseitöötajaid ja üks neist sai surma. Politseinike ründamine nende ametikohustuste täitmisel on otsene rünne Eesti riigi vastu. Palun teid tõusta leinaseisakuks! [[Leinaseisak.]] Nüüd palun kõnetooli neid Riigikogu liikmeid, kes soovivad üle anda eelnõusid või arupärimisi! Palun, Lembit Kaljuvee!
Härra juhataja! Head kolleegid! Mul on üle anda Keskerakonna fraktsiooni eelnõu, mille pealkiri on alkoholi-, tubaka-, kütuse- ja elektriaktsiisi seaduse muutmise seaduse eelnõu. Teatavasti anti täna hommikul uudistes teada, et valitsus kavatseb tulla Riigikogu ette sama seaduse muutmisega. Ta tahab muuta tubakaaktsiisi – täpsemalt seda tõsta. Keskerakond kindlasti toetab seda eelnõu, kui valitsus selle meile esitab, ja loodame, et valitsus ka meie eelnõu toetab. Meie eelnõus pakutav muudatus puudutab § 66 lõiget 12: me sooviksime muuta elektriaktsiisi, nii et see oleks alates 2013. aasta 1. jaanuarist 1 euro, nagu Euroopa Liidus nõutakse. Vastavad arvutused on tehtud. Eilses infotunnis peaminister küll kinnitas, et elektri hind on meil normaalne, ja tõi kinnituseks igasuguseid arve. Ent ta rääkis aktiivelektri hinnast, mis meil tõesti on madal, aga tarbijahind on meil praegu kodutarbijale 10,4 eurosenti. Soomes on see 10 senti. Nii et hinnatõusu on oodata ja me tahaksime seda kompenseerida inimestele ja ka ettevõtetele. Aitäh!
Ma palun Riigikogu kõnetooli Kalev Kotkase!
Austatud istungi juhataja! Head kolleegid! Enda ja veel üheksa Sotsiaaldemokraatliku Erakonna fraktsiooni liikme nimel annan üle arupärimise põllumajandusminister Helir-Valdor Seedrile. Mure on selles, et riik on majanduslikult oluliste ja kuivenduse seisukohast strateegiliste eesvoolude korrashoiu kohustuse võtnud enda kanda. Sellest tööst sõltub 386 000 hektari kuivendatud põllumajandusmaa ning 271 000 hektari kuivendatud metsamaa kasutamine. Paraku on selleks otstarbeks riigieelarves ette nähtud raha viimastel aastatel kokku kuivanud, täpsemalt viis korda vähenenud. Riiklikul järelevalvel on raske nõuda maaomanikelt kuivendussüsteemide nõuetekohast hooldamist omal maal, kui riik ei täida omale võetud kohustusi. Selle probleemiga seonduvalt on meil ministrile kokku neli küsimust. Aitäh!
Head ametikaaslased! Olen Riigikogu juhatuse nimel vastu võtnud ühe eelnõu ja ühe arupärimise ning Riigikogu juhatus otsustab nende menetlemise vastavalt Riigikogu kodu- ja töökorra seadusele. Annan nüüd edasi mõned teated. Esiteks, Riigikogu juhatus on rahandusminister Jürgen Ligile ja majandusminister Juhan Partsile edastanud neile esitatud Riigikogu liikmete arupärimise. Teiseks: head Riigikogu liikmed, täna toimub pärast täiskogu istungi lõppu istungisaalis Narva Muuseumi ja bastionide toetusrühma asutamiskoosolek. Selle kokkukutsuja on Juku-Kalle Raid. Ootame aktiivset osavõttu! Head ametikaaslased! Viime läbi kohaloleku kontrolli. Kohalolijaks registreerus 84 Riigikogu liiget, puudub 17.
Asume nüüd tänase päevakorra juurde. Esimene päevakorrapunkt on põhiseaduskomisjoni esitatud Riigikogu otsuse "Riigieelarve kontrolli erikomisjoni moodustamine" eelnõu nr 15 teine lugemine. Palun Riigikogu kõnetooli ettekandeks põhiseaduskomisjoni liikme Väino Linde!
Lugupeetud istungi juhataja! Auväärt Riigikogu! Peab ütlema, et esimese lugemise järel ei esitanud eelnõu kohta muudatusettepanekuid ei Riigikogu liikmed, fraktsioonid ega ka mitte Riigikogu komisjonid. Põhiseaduskomisjon ise vaatas sellele eelnõule tõsiselt otsa veel üleeile, s.o 3. mail oma korralisel istungil ja me jäime selle juurde, mis ma juba esimese lugemise järel siin saalis komisjoni nimel välja ütlesin: meie ettepanek on täna teine lugemine lõpetada. Kuna tegemist pole seaduseelnõu, vaid otsuse eelnõuga, siis on võimalik täna see eelnõu otsusena vastu võtta. Kuna muudatusettepanekuid ei esitatud, siis on esimese lugemise tekst identne sellega, mida me täna siin saalis vaatame. Aitäh!
Kas ettekandjale on küsimusi? Küsimusi ei ole. Ma tänan ettekandjat! Kas soovitakse avada läbirääkimisi? Läbirääkimisi avada ei soovita. Seaduseelnõu nr 15 kohta muudatusettepanekuid laekunud ei ole. Juhtivkomisjoni seisukoht on, et täna teisel lugemisel tuleks läbi viia ka lõpphääletus. Alustame lõpphääletuse ettevalmistamist. Kas võime minna lõpphääletuse juurde? Panen lõpphääletusele seaduseelnõu nr 15. Palun võtta seisukoht ja hääletada! Poolt hääletas 84 Riigikogu liiget, vastuolijaid ega erapooletuid ei ole. Põhiseaduskomisjoni esitatud Riigikogu otsuse "Riigieelarve kontrolli erikomisjoni moodustamine" eelnõu nr 15 on otsusena vastu võetud. Esimese päevakorrapunkti käsitlemine on lõppenud.
Läheme teise päevakorrapunkti juurde, milleks on põhiseaduskomisjoni esitatud Riigikogu otsuse "Julgeolekuasutuste järelevalve erikomisjoni moodustamine" eelnõu nr 16 teine lugemine. Palun Riigikogu kõnetooli ettekandeks põhiseaduskomisjoni aseesimehe Deniss Boroditši!
Austatud istungi juhataja! Head kolleegid! Ka selle eelnõu kohta muudatusettepanekuid esitatud ei ole. Põhiseaduskomisjon kui juhtivkomisjon arutas eelnõu oma 3. mai istungil ja otsustas teha ettepaneku saata see teisele lugemisele. Teen teile ettepaneku ka see otsus vastu võtta. Aitäh!
Head ametikaaslased, kas teil on ettekandjale küsimusi? Küsimusi ei ole. Ma tänan ettekandjat! Kas soovitakse avada läbirääkimisi? Kõnesoove ei ole, seega läbirääkimisi ei avata. Eelnõu nr 16 kohta muudatusettepanekuid laekunud ei ole. Juhtivkomisjoni seisukoht on, et eelnõu teisel lugemisel tuleks läbi viia ka lõpphääletus. Alustame lõpphääletuse ettevalmistamist. Kas võime minna lõpphääletuse juurde? Panen lõpphääletusele eelnõu nr 16. Palun võtta seisukoht ja hääletada! Poolt hääletas 84 Riigikogu liiget, vastuolijaid ega erapooletuid ei ole. Põhiseaduskomisjoni esitatud Riigikogu otsuse "Julgeolekuasutuste järelevalve erikomisjoni moodustamine" eelnõu nr 16 on otsusena vastu võetud. Teise päevakorrapunkti käsitlemine on lõppenud.
Läheme kolmanda päevakorrapunkti juurde, milleks on põhiseaduskomisjoni esitatud Riigikogu otsuse "Korruptsioonivastase seaduse kohaldamise erikomisjoni moodustamine" eelnõu nr 17 teine lugemine. Palun Riigikogu kõnetooli ettekandeks põhiseaduskomisjoni esimehe Rait Maruste!
Austatud juhataja! Lugupeetud kolleegid! Ka selle eelnõu kohta ei tulnud ühtegi täiendusettepanekut ja nii pidas komisjon õigeks esitada teile vastuvõtmiseks täna sama teksti, mis on teie ees juba olnud. Kutsun teid üles hääletama selle eelnõu poolt! Lõpetuseks aga tahaksin kommentaariks öelda, et ei saa pidada mõistlikuks ega otstarbekaks, et erikomisjonide moodustamine võtab võrreldes alatiste komisjonide moodustamisega protseduuriliselt nii kaua aega. See on takistanud inimeste tööleasumist, sh ka kõnealuse komisjoni tööleasumist. Võib-olla oleks mõistlik, et me võtame selle korra ette ja püüame protseduuri kiirendada ja lühemaks muuta. Aitäh!
Head ametikaaslased, kas teil on ettekandjale küsimusi? Küsimusi ei ole. Ma tänan ettekandjat! Kas soovitakse avada läbirääkimisi? Läbirääkimisi avada ei soovita. Eelnõu nr 17 kohta muudatusettepanekuid laekunud ei ole ja juhtivkomisjoni seisukoht on, et teisel lugemisel tuleks läbi viia ka eelnõu lõpphääletus. Alustame lõpphääletuse ettevalmistamist. Kas võime minna lõpphääletuse juurde? Panen lõpphääletusele otsuse eelnõu nr 17. Palun võtta seisukoht ja hääletada! Poolt hääletas 84 Riigikogu liiget, vastuolijaid ega erapooletuid ei ole. Põhiseaduskomisjoni esitatud Riigikogu otsuse "Korruptsioonivastase seaduse kohaldamise erikomisjoni moodustamine" eelnõu nr 17 on otsusena vastu võetud. Kolmanda päevakorrapunkti käsitlemine on lõppenud. Head ametikaaslased, sellega on meie tänane istung lõppenud. Ma tänan teid ja soovin teile jõudu teie töös! Istungi lõpp kell 10.14.